Document ID: 32007R1376

KOMISSION ASETUS (EY) N:o 1376/2007,
annettu 23 päivänä marraskuuta 2007,
vaarallisten kemikaalien viennistä ja tuonnista annetun Euroopan parlamentin ja neuvoston asetuksen (EY) N:o 304/2003 liitteen I muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vaarallisten kemikaalien viennistä ja tuonnista 28 päivänä tammikuuta 2003 annetun Euroopan parlamentin ja neuvoston asetuksen (EY) N:o 304/2003 (1) ja erityisesti sen 22 artiklan 4 kohdan,
sekä katsoo seuraavaa:
(1)
Asetuksella (EY) N:o 304/2003 pannaan täytäntöön kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä (PIC) tehty Rotterdamin yleissopimus, joka allekirjoitettiin 11 päivänä syyskuuta 1998 ja jonka yhteisö hyväksyi neuvoston päätöksellä 2003/106/EY (2).
(2)
Asetuksen (EY) N:o 304/2003 liite I olisi muutettava, jotta voidaan ottaa huomioon ne tiettyjen kemikaalien alalla toteutetut sääntelytoimet, jotka perustuvat tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettuun neuvoston direktiiviin 76/769/ETY (3), kasvinsuojeluaineiden markkinoille saattamisesta 15 päivänä heinäkuuta 1991 annettuun neuvoston direktiiviin 91/414/ETY (4), biosidituotteiden markkinoille saattamisesta 16 päivänä helmikuuta 1998 annettuun Euroopan parlamentin ja neuvoston direktiiviin 98/8/EY (5) sekä yhteisön muuhun lainsäädäntöön. Jotkin näillä säädöksillä käyttöönotetuista rajoituksista pannaan täytäntöön vasta tulevaisuudessa; täytäntöönpanon helpottamiseksi myöskään asetuksessa (EY) N:o 304/2003 säädettyjä velvollisuuksia ei pitäisi alkaa soveltaa ennen kyseistä ajankohtaa.
(3)
Direktiivin 76/769/ETY mukaan perfluoro-oktaanisulfonaattien teolliseen käyttöön sovelletaan ankaria rajoituksia, mistä syystä perfluoro-oktaanisulfonaatit olisi lisättävä kemikaaliluetteloihin, jotka on esitetty asetuksen (EY) N:o 304/2003 liitteessä I olevassa 1 ja 2 osassa.
(4)
Dimetenamidia, fosalonia, alaklooria, tiodikarbia, oksidemetonimetyyliä, kadusafossia, karbofuraania, karbosulfaania ja haloksifoppi-R:ää ei ole sisällytetty tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineissa on kielletty; tästä syystä ne olisi lisättävä kemikaaliluetteloihin, jotka on esitetty asetuksen (EY) N:o 304/2003 liitteessä I olevassa 1 ja 2 osassa.
(5)
Karbaryylia ja trikloorifonia ei ole sisällytetty tehoaineina direktiivin 91/414/ETY liitteeseen I ja direktiivin 98/8/EY liitteisiin I, IA tai IB sillä seurauksella, että näiden tehoaineiden käyttö torjunta-aineissa on kielletty; tästä syystä ne olisi lisättävä kemikaaliluetteloihin, jotka on esitetty asetuksen (EY) N:o 304/2003 liitteessä I olevassa 1 ja 2 osassa.
(6)
Malationia ei ole sisällytetty tehoaineena direktiivin 91/414/ETY liitteeseen I sillä seurauksella, että tämän tehoaineen käyttö torjunta-aineiden alaryhmässä kasvinsuojeluaineiden ryhmässä on kielletty; tästä syystä se olisi lisättävä kemikaaliluetteloon, joka on esitetty asetuksen (EY) N:o 304/2003 liitteessä I olevassa 1 osassa.
(7)
Fenitrotionia, dikloorivossia, diatsinonia ja diuronia ei ole sisällytetty tehoaineina direktiivin 91/414/ETY liitteeseen I sillä seurauksella, että näiden tehoaineiden käyttö torjunta-aineiden alaryhmässä kasvinsuojeluaineiden ryhmässä on kielletty; tästä syystä nämä aineet olisi lisättävä kemikaaliluetteloon, joka on esitetty asetuksen (EY) N:o 304/2003 liitteessä I olevassa 1 osassa, huolimatta siitä, että ne on direktiivin 98/8/EY mukaisesti tunnistettu ja ilmoitettu arviointia varten; näin ollen jäsenvaltiot voivat myöntää lupia näiden aineiden käytölle, kunnes asiasta tehdään päätös direktiivin 98/8/EY nojalla.
(8)
Direktiivin 91/414/ETY 8 artiklan 2 kohdassa säädetään 12 vuoden määräajasta, jonka aikana jäsenvaltiot voivat sallia sellaisten kasvinsuojeluaineiden markkinoille saattamisen, jotka sisältävät tiettyjä tehoaineita. Kyseistä määräaikaa pidennettiin neuvoston direktiivin 91/414/ETY 8 artiklan 2 kohdassa tarkoitetun määräajan pidentämisestä ja eräiden tehoaineiden sisällyttämättä jättämisestä kyseisen direktiivin liitteeseen I sekä näitä aineita sisältävien kasvinsuojeluaineiden lupien peruuttamisesta 20 päivänä marraskuuta 2002 annetulla komission asetuksella (EY) N:o 2076/2002 (6). Atsinfossimetyylin ja vinklotsoliinin sisällyttämisestä tehoaineina direktiivin 91/414/ETY liitteeseen I ei kuitenkaan annettu direktiiviä ennen näille tehoaineille asetetun määräajan päättymistä, joten jäsenvaltioiden oli peruutettava näitä aineita sisältäville kasvinsuojelutuotteille myöntämänsä kansalliset luvat 1 päivästä tammikuuta 2007 alkaen. Tämän tuloksena atsinfossimetyylin ja vinklotsoliinin käyttö torjunta-aineissa on kielletty, mistä syystä nämä aineet olisi lisättävä kemikaaliluetteloon, joka on esitetty asetuksen (EY) N:o 304/2003 liitteessä I olevassa 1 osassa.
(9)
Siksi asetuksen (EY) N:o 304/2003 liite I olisi muutettava.
(10)
Tässä päätöksessä säädetyt toimenpiteet ovat direktiivin 67/548/ETY 29 artiklalla perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 304/2003 liite I tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä marraskuuta 2007.

Labels: 3
1
20